AlexejDobrolubov/national_council_slovak_2010 huggingface dataset:
33. schôdza NR SR - 6.deň - B. popoludní
Dátum: 2025-04-02
Poslanec: Lackovič, Marek (PS)
Druh vystúpenia: Vystúpenie s faktickou poznámkou

34. Ďakujem za vystúpenie, pán poslanec. S mnohými vecami sa dá súhlasiť, ako ste ich hovorili, s niektorými nie. Dotknem sa troch takých bodov v rámci tých dvoch minút, ktoré mám. Prvý bod, že mestá sú odkanalizované a je to problém hlavne menších obcí, citujem teda vás. Toto nie je, žiaľ, úplne tak pravda, my dnes nemáme odkanalizovanú ani len Bratislavu úplne. My nemáme odkanalizovanú ani Nitru, nemáme odkanalizovanú ani Žilinu, ani Košice. My nemáme odkanalizované najväčšie krajské mestá tejto krajiny, čiže toto úplne neobstojí, čiže tá domáca úloha tu jednoducho urobená nie je ani v prípade veľkých samospráv. Čo sa týka toho, po druhé, že nemá to kto stavať, absolútne súhlasím a dopĺňam len, že nemá to kto ani projektovať, my na Slovensku máme asi šesť firiem, ktoré dokážu naprojektovať vôbec líniovky, vodovody, kanalizácie, také, ktoré sú, že majú nejakú históriu a podobne a tam sú páni projektanti všetci v seniorskom veku, len že daj im Boh zdravia ešte, že by v najbližšom období neodišli, pretože reálne hrozí už, ešte ja, keď som bol starosta, vy dnes neviete vyobstarať projektanta, nieže zhotoviteľa diela, dneska to nemá kto kresliť. A tretí bod, posledný, tak ešte k tej cenotvorbe vývozu žúmp, a teda tekutého odpadu, tak napríklad my tu máme, tá cenotvorba, niekedy ju tvoria také "detaily", na juh od Bratislavy stačilo už len to, že sa zhodil most cez Malý Dunaj, ktorý vedie do ČOV Vrakuňa a už všetky vývozy len kvôli tomuto jednému, tým, že nemohol ísť do Vrakune a všetci vozia do najbližšej, čo je Petržalka, zdraželi o 30 euro už len kvôli tejto jednej veci a tá bude teda vyriešená až v decembri 2025, čiže tu naozaj nemáme dobudovanú infraštruktúru. Viac poviem v ústnej ešte.
33. schôdza NR SR - 6.deň - B. popoludní
Dátum: 2025-04-02
Poslanec: Lackovič, Marek (PS)
Druh vystúpenia: Vystúpenie s faktickou poznámkou

8. Ďakujem za slovo, pán predsedajúci. Pán minister, len jedna taká poznámka. Vy ste spomenuli vo svojom vystúpení, že ste niekam prišli a tam nebola pitná voda. Myslím, že základnú školu ste spomínali, že teda neviete, čo robili samosprávy. No samosprávy robili, čo mohli. Napríklad ja keď som bol starostom Hviezdoslavova, my sme 6. mája 2021 podali žiadosť na vydanie stavebného povolenia a viete, kedy nám ju okresný úrad v Dunajskej Strede, odbor starostlivosti o životné prostredie vydal? Po 899 dňoch, v deň môjho nástupu sem do Národnej rady Slovenskej republiky a o ďalších nejakých 121 dní bola správoplatnená. Čiže my sme čakali okolo 1 020 dní na vydanie právoplatného stavebného povolenia na dobudovanie vodovodu a kanalizácie. Keď sme žiadosť podávali 6. mája 2021, PHZ-ka bola 9,9 milióna, keď vydali stavebné povolenie a správoplatnili ho, už to bolo 15 miliónov. Čiže 5 miliónov ešte vznikla škoda (povedané so smiechom) prakticky tomuto štátu len preto, že to tomuto štátu, okresnému úradu trvá tisíc dní vydať. Čiže tam, a to vôbec nie je teraz teda do vašich radov, ja by som, naopak, možno uvítal, keby konečne odbory starostlivosti o životné prostredie na okresných úradoch spadali pod vás ako ministerstvo životného prostredia a nie pod ministerstvo vnútra ako doteraz. To je neuveriteľné, že ja som behal tri roky za ministrom vnútra, že ja nemám kanalizáciu v obci. A predchádzajúca vláda to neprijala, lebo v tomto pléne to v 2023 aj bolo na programe dňa a odmietli to preč. Čiže my tu máme, my tu nemáme základné domáce úlohy urobené, že tu treba chodiť za ministrom vnútra, ktorý má pod sebou hasičov, policajtov a neviem, čo všetko, keď chceme vodovody a kanalizáciu. Ja len toľko na úvod. vymazať
33. schôdza NR SR - 5.deň - B. popoludní
Dátum: 2025-04-01
Poslanec: Lackovič, Marek (PS)
Druh vystúpenia: Vystúpenie s faktickou poznámkou

41. Ďakujem, za slovo. Ďakujem veľmi pekne za vystúpenie, pán minister. Vy ste v určitom momente v tej rozprave povedali vetu, že, alebo snažili ste sa to, možno úmyselne, možno neúmyselne, neviem, dostať do takého nejakého naratívu, že obce potrebujú viac peňazí. Len podľa mňa nebolo toto highlight tých našich, alebo aj mojej konkrétnej, môjho konkrétneho vystúpenia v rozprave. Ja som hovoril skôr o tom, že chýba základná predvídateľnosť financovania tých samospráv. Jednoducho vy nemôžte napríklad povedať, že majú dať 800-eurové odmeny svojim zamestnancom v čase, kedy už majú schválené svoje rozpočty na rok 2025. Pretože ony to jednoducho nevedia vyplatiť, ony musia hospodáriť s vyrovnaným účtom alebo prebytkovým rozpočtom na konci roku, nemôžu ísť do deficitu. Čiže tu chýba tá základná, elementárna predvídateľnosť. A o tom som ja hovoril, že nemôžme robiť, alebo nemôžte robiť také rozhodnutia, ktoré rozbíjajú úplne akúkoľvek ich nejakú predikciu, predvídateľnosť a plánovanie na ten konkrétny rok. Čiže rovnako tak nemôžte mi povedať, že majú ony v septembri dvíhať o 7 % platy v školstve, školských kluboch detí, jedálňach a tak ďalej tým svojim zamestnancom v originálnych kompetenciách. Ony to, ony jednoducho fyzicky nemajú tie peniaze a musia hospodáriť s vyrovnaným rozpočtom na konci roka, čiže toto je ten problém. Povedať a priori, že obce potrebujú viac peňazí, je také veľmi skratkovité a veľmi lacné. Nebol by som úplne rád, keby sme sa hýbali úplne len do tohto jedného naratívu, lebo o tom to nie je.
33. schôdza NR SR - 5.deň - B. popoludní
Dátum: 2025-04-01
Poslanec: Lackovič, Marek (PS)
Druh vystúpenia: Vystúpenie s faktickou poznámkou

24. Ďakujem za slovo. Opäť tu odzneli nejaké slová aj o zaťatých sekerách do rozpočtov, alebo do rozpočtov miest a obcí ako takých z toho predchádzajúceho obdobia, ale my nemôžme zabúdať na to, že aj v tomto období, keď už teda vládne táto nová vláda, už je to rok a pol, tak tu bola zaťatá 327-miliónová sekera. A to tu máme len naozaj relatívne krátky čas za nami. Keď si spočítame 60 mil. na podielových daniach, teda mínus v tomto roku, 180 mil. cez vyššiu 23-percentnú dépeháčku, to sú odhady ZMOS-u, a 87 mil. cez tú tzv. 800-eurovú jednorazovú odmenu, to sme už na 327 miliónoch. A to tam ešte nerátam transakčnú daň z Venezuely, ktorou ste sa teda inšpirovali aj na Slovensku a od dnešného dňa, od 1. apríla tu platí a máme ju, pretože to nikto nevie vyčísliť, aké škody to v regiónoch napácha, najmä teda v dopravných podnikoch, ktoré sa jej nevyhnú. A rovnako tak sa na budúci rok prejavia, v roku 2026 aj cirka 100 mil. tam je odhad, ktoré vezmete cez tzv. rodičovské dôchodky. Čiže aj toto je tá vizitka vlády po roku, čiže drahota pre ľudí, drahota pre mestá. Nie je to naozaj dobrá vizitka. Čiže na 327 miliónoch sme a to tu ste ešte len rok a pol. To som tam ešte nerátal transakčnú daň, rodičovské dôchodky na budúci rok. Čiže zďaleka nie ste takí dobrí, ako si teda myslíte, a oproti tomu Igorovi Matovičovi ste už len v tesnom závese, naozaj. Ďakujem.
33. schôdza NR SR - 5.deň - B. popoludní
Dátum: 2025-04-01
Poslanec: Lackovič, Marek (PS)
Druh vystúpenia: Vystúpenie s faktickou poznámkou

20. Ďakujem za príspevok, pán poslanec. Z toho vášho vystúpenia na mňa vypadli také dve základné otázky, ktoré stojí za to sa pýtať pána ministra a na ne by sme dnes mohli dostať odpoveď, a to je, prvá je, že či teda sa dá očakávať, že sa pomôže mestám a obciam tento rok ešte s daňou z príjmu právnických osôb tak ako minulý rok a rok predtým. Aspoň toto by sme mohli v snahe zvýšiť predvídateľnosť financovania samospráv. A tá druhá otázka je teda, že ako majú teda ešte vyplatiť tie 800-eurové odmeny svojim zamestnancom v ten prvý polrok, pretože pevne verím, že ani pán minister nechce, aby ich platili z týchto preddavkov, ktoré dostanú teraz v máji, ktoré im mali chodiť od júna až do decembra, lebo potom by nevedeli vyžiť, prežiť z toho ten zvyšok toho roka. Čiže minimálne na tieto dve veľmi závažné otázky by sme dnes od pána ministra odpoveď dostať mohli, na konci dňa by tá predvídateľnosť financovania mohla byť aspoň o niečo, o niečo vyššia. Čiže veľmi pekne ďakujem, a teda pevne verím, že sa toto dozvieme a že sa budeme vedieť pohnúť aspoň o kúsok ďalej. Ďakujem.
33. schôdza NR SR - 5.deň - B. popoludní
Dátum: 2025-04-01
Poslanec: Lackovič, Marek (PS)
Druh vystúpenia: Vystúpenie s faktickou poznámkou

16. Ďakujem pekne za slovo. Povedala si to presne, pani poslankyňa, ja ťa len teda doplním, keď si sa dotkla toho, že čo by teda robilo PS-ko, čo by teda robilo Progresívne Slovensko, keby vládlo? No ale bolo to práve PS-ko, ktoré preukázateľne, napríklad už v decembri ´23, žiadalo finančnú injekciu 54 mil., bolo to práve PS-ko, ktoré v septembri ´24 žiadalo dofinancovanie 120 mil., v novembri ´24 to bolo práve PS-ko, ktoré žiadalo, nech sa nesiaha za žiadnych okolností na podielové dane, bolo to práve PS-ko, ktoré v novembri ´24 upozornilo, že roztápať si rezervy nie je riešenie, a napokon bolo to práve PS-ko, ktoré v novembri ´24 predkladalo vlastnú prínosnú a potrebnú novelu miestneho poplatku za rozvoj, ktorú ste si teda osvojili napokon a predkladali ste ju vy na dnešnú schôdzu alebo na túto schôdzu. Čiže PS-ko už minimálne päť zárezov za ten ostatný rok má v tomto smere, kiežby ste sa teda inšpirovali. Ďakujem pekne.
33. schôdza NR SR - 4.deň - A. dopoludnia
Dátum: 2025-03-28
Poslanec: Lackovič, Marek (PS)
Druh vystúpenia: Vystúpenie s faktickou poznámkou

173. Ďakujem veľmi pekne za slovo. Ja to teda zhrniem, pani kolegyňa, že teda náš Najvyšší kontrolný úrad hovorí, že v deravých potrubiach sa na Slovensku stráca tretina pitnej vody . To je samé o sebe úžasné, že tento štát tu je schopný strácať ešte aj vlastnú pitnú vodu. Tu nám pán Andrassy ako predseda NKÚ v správe napísal, že, citujem: „Ak by vodárne premrhané kubíky vrátili ľuďom, mohli by dodávať vodu až miliónu domácností bezplatne.“ (Krátka pauza.) Veď niektoré tie zistenia sú naozaj desivé. 1. Na obnovu vodovodov malo ísť podľa strategického plánu na roky ’21 až ’27 až 3,4 mld. eur. 2. Štyri vodárenské spoločnosti si teda samy naplánovali na tento účel 470 mil., no minuli len 78. – So stratou vody má najväčší problém Podtatranská vodárenská, ako si poznamenala, až takmer 33 %. – Miera opotrebenia majetku je najvyššia vo Východoslovenskej vodárenskej, a to až 54 %. To sú naozaj neuveriteľné čísla. Ale napriek týmto naozaj alarmujúcim výsledkom tak tieto, tejto spoločnosti kontrolóri vyčítajú aj vysoké výdavky na reklamu a sponzoring . To sa teda pýtam, že my tu máme deravé potrubia, na 100 % nemáme odkanalizované ani len hlavné mesto Bratislavu a slovenské vodárne posielajú peniaze na nejaký sponzoring a reklamu? Je toto ešte normálne? Ročné úniky sa tu šplhajú na 51 mil. kubíkov spracovanej pitnej vody. Veď to je naozaj že desivé! Des a hrôza naozaj. Ďakujem pekne.
33. schôdza NR SR - 4.deň - A. dopoludnia
Dátum: 2025-03-28
Poslanec: Lackovič, Marek (PS)
Druh vystúpenia: Vystúpenie s faktickou poznámkou

103. Ďakujem pekne za slovo, pán predsedajúci, no my tu máme ja výzvy zastavme likvidáciu zákona o ochrane prírody a krajiny, v ktorej viac ako 150 prírodovedcov a prírodovedkýň z rôznych akademických pracovísk spoločne žiada okrem iného teda zastaviť prerokovanie dvoch návrhov noviel zákona č. 543/2002 Z. z. a zároveň žiada stiahnuť ich z rokovania Národnej rady Slovenskej republiky, lebo môžu podľa nich priniesť fatálne dopady na mnohé vzácne a ohrozené druhy, biotopy a územia. Doplním ťa a ty si to aj naznačovalo, že máme tu, naznačovala, že tu máme postupné oslabovanie zákona po kúskoch, tzv. salámovou metódou, doviedlo nás to do situácie, kedy zákon už v mnohých dôležitých ohľadoch nespĺňa vôbec svoj pôvodný účel a priamo ohrozuje prežitie najvzácnejších druhov biotopov i dedičstiev využívania zeme, čo píšu prírodovedci vo svojej výzve. Jedným z najciteľnejších zásahov je obmedzenie činnosti dobrovoľnej stráže prírody a zavedenie tzv. fikcie súhlasu, ktorá umožňuje prijímať rozhodnutia bez vyjadrenia príslušných orgánov ochrany prírody a krajiny, paralýzou dobrovoľnej stráže prírody prostredníctvom nezmyselnej podmienky súhlasu vlastníka pozemku s výkonom jej činnosti zostala kontrola dodržiavania zákona viac-menej len na veľmi malom počte profesionálnych strážcov veľkoplošných chránených území, avšak aj tých postihla ďalšia vlna prepúšťania odborníkov zo Štátnej ochrany prírody Slovenskej republiky a zo správ národných parkov, takže 150 vedcov, 150 prírodovedcov prírodovedkýň z rôznych akademických pracovísk žiada stiahnuť... (Prerušenie rokovania časomerom.)
23. schôdza NR SR - 9.deň - A. dopoludnia
Dátum: 2024-12-06
Poslanec: Ledecký, Vladimír (SaS)
Druh vystúpenia: Vystúpenie v rozprave

14. Vážená pani kolegyňa, vážení páni kolegovia, pán predsedajúci, ja chcem ešte doplniť, že na tento problém rovnako upozornil ochranca verejných práv a naozaj ja nepokladám za správne, keď rodiny v sociálnej núdzi, ktorí narábajú s úplne inými zdrojmi, ten balík peňazí je tak nízky, že pri akejkoľvek, pri akomkoľvek príjme, ktorý je buď z rodinných prídavkov, alebo z nejakej sociálnej dávky, ktorá sa mu zadrží, tak je to veľmi citeľné a tí ľudia majú problém potom prežiť. Ja len chcem povedať, že, ja len chcem povedať, že skúsenosť nielen zo Slovenska, z Európy, ale aj zo sveta hovorí o tom, že ak chceme riešiť akýkoľvek sociálny problém, rodinu alebo ľudí v sociálnej núdzi, tak represia tam škodí, práve naopak, snažiť sa hľadať riešenie z tejto situácie. Takže keď v minulosti ľudová strana tu presadila s pomocou strany OĽANO, že deti, ktoré nenavštevujú školskú dochádzku, budú mať, budú mať znížené rodinné prídavky, tak veľmi sme tým ľuďom nepomohli, práve naopak. Treba okamžite na individuálnej báze s tými ľuďmi rozprávať a hľadať, kde je problém, a hľadať riešenie a nie naopak, okamžite sankcia, ktorá tej rodine ešte viacej poškodí a keď dovtedy malo problém s dochádzkou jedno dieťa, tak predpokladám, že práve touto sankciou budú mať viacerí, viaceré deti s tým problém. Je veľmi zaujímavé ešte výskum, ktorý sa robil na miere životnej spokojnosti študentov z rómskych rodín, a sa zistilo, že naozaj pracujúci a študenti, tí, čo študujú na nejakých stredných školách, majú úroveň spokojnosti oveľa-oveľa vyššiu ako ľudia nezamestnaní v rovnakom veku. Takže také mýty, že Rómom sa nechce pracovať a tak ďalej, tak tieto výskumy úplne vyvracajú. A čo je tiež dôležité pri tejto príležitosti si uvedomiť, alebo upozorniť na to, že materskú školu navštevuje len 24 %, len 24 % z vylúčeného rómskeho prostredia detí od troch do štyroch rokov. A len 32 % detí do šiestich rokov. Keď hovoríme, že tie deti potrebujeme dostať do tých vzdelávacích inštitúcií, tak presne tieto čísla nám hovoria, že síce o tom hovoríme, ale nenapĺňame. A ďalšia veľmi dôležitá vec, ktorú musím spomenúť, keď riešime tento problém s deťmi, je, že stále máme množstvo žiakov, sú to tisíce žiakov, spravidla z vylúčených rómskych komunít, ktorí nám chodia na dvojzmennú prevádzku. A keďže chodia na tú dvojzmennú prevádzku, tak, prirodzene, tá kvalita výučby je nižšia a nehovoriac o tom, že nemôžu využívať tie školské inštitúcie, ktoré sú urobené, aby ďalej tým deťom pomáhali, a to je, ako je družina, ako je, ako je školský klub detí, ako je základná umelecká škola a ďalšie organizácie. Čiže tým, že im nedokážeme zabezpečiť naozaj tú prevádzku dopoludnia, alebo tú výučbu dopoludnia, tak vlastne škodíme im a nemajú rovnaký prístup k vzdelávaniu. A to je jeden z problémov, ktorý by sme mali riešiť, a mám pocit, že hovoríme o tom, ale skutočné riešenia a masívne riešenia, lebo si myslím, že toto, na toto, na riešenie tohto problému, už 30 rokov o čom hovoríme a neriešime, stačilo. Ďakujem.
23. schôdza NR SR - 5.deň - B. popoludní
Dátum: 2024-12-02
Poslanec: Ledecký, Vladimír (SaS)
Druh vystúpenia: Vystúpenie v rozprave

145. Vážený pán predsedajúci, jeden aj druhý, vážené panie kolegyne, kolegovia, na rokovanie Národnej rady predkladáme tento návrh zákona o správnych poplatkoch, je to zákon č. 145/1995. Návrh zákona je veľmi stručný. Jeho hlavným cieľom je oslobodenie osôb, ktoré poberajú dávku v hmotnej núdzi, aby si pri vybavovaní občianskeho preukazu nemuseli platiť za tento základný doklad. A viac o tomto zákone by som povedal v rozprave, do ktorej sa hlásim ako prvý. Ďakujem.
23. schôdza NR SR - 5.deň - B. popoludní
Dátum: 2024-12-02
Poslanec: Ledecký, Vladimír (SaS)
Druh vystúpenia: Vystúpenie v rozprave

125. Vážený pán predsedajúci, vážené pani poslankyne, páni poslanci, v súlade s § 73 zákona o rokovacom poriadku som bol výborom určený za spravodajcu k návrhu zákona, ktorý je uvedený pod tlačou 548. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky a Ministerstva hospodárstva Slovenskej republiky. V zmysle oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 571 zo dňa 7. októbra 2024 v znení rozhodnutí predsedu Národnej rady č. 641 zo 14. novembra navrhujem, aby návrh zákona prerokoval Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 31. januára 2025 a v gestorskom výbore do 3. februára 2025 od prerokovania návrhov zákonov v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
23. schôdza NR SR - 5.deň - B. popoludní
Dátum: 2024-12-02
Poslanec: Ledecký, Vladimír (SaS)
Druh vystúpenia: Vystúpenie v rozprave

67. Vážený pán predsedajúci, vážené kolegyne, kolegovia, v súlade s § 73 zákona o rokovacom poriadku som bol výborom určený za spravodajcu k návrhu zákona, ktorý sa uvedie pod tlačou 611. Predkladám informáciu k predloženému návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií a Ministerstva hospodárstva Slovenskej republiky. V zmysle oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby Národná rada sa po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 635 z 11. novembra 2024 navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre ľudské práva a národnostné menšiny a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 31. januára 2025 a v gestorskom výbore do 3. februára 2025 od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte rozpravu.
23. schôdza NR SR - 3.deň - A. dopoludnia
Dátum: 2024-11-28
Poslanec: Ledecký, Vladimír (SaS)
Druh vystúpenia: Vystúpenie s faktickou poznámkou

38. Ďakujem, mňa to rovnako prekvapilo. Ja sa divím tomu, že my ľudí z rovnakého kultúrneho prostredia, našich susedov, nechceme tu udržať, vzdelaných ľudí rovnakého náboženského vyznania a snažiť sa aj nejako pomôcť im a snažiť sa aj nejako, aby tu ostali, aby pomáhali našej spoločnosti, a dva mesiace dozadu táto vláda, táto vaša vláda, ktorá bojovala proti migrantom, prijala uznesenie o navýšení kvót o 25-tisíc ľudí a kde najviac navýšené kvóty boli ľudí z Indonézie, Indie a Bangladéšu. Tak si vlastne rozmyslite, čo chcete! Celý čas tu bojujete pred voľbami proti migrantom a potom, keď zistíte, že tu nemáme ľudí, ktorí by pracovali, tak nemáte problém prijímať z druhého konca sveta ľudí, ktorí, ktorí nemajú s nami nič spoločné, a nechcete pomôcť našim susedom, aby sa adaptovali na naše prostredie a ako lepšie pomôcť, ako ich tu dlhšie udržať pri nejakých prijateľných podmienkach. Ďakujem.
23. schôdza NR SR - 2.deň - B. popoludni
Dátum: 2024-11-27
Poslanec: Ledecký, Vladimír (SaS)
Druh vystúpenia: Vystúpenie v rozprave

62. Vážený pán predsedajúci, vážené kolegyne, kolegovia, pred chvíľou sme počuli pána poslanca Hargaša, ktorý vystúpil skôr, a tie argumenty, ktoré som chcel povedať ja, tak ich povedal on, ale mám aj ďalšie. My vlastne týmto zákonom vytvárame ďalší balíček pre ďalšieho ministra a tým, že on bude rozdeľovať a rozdeľovať netransparentne, ako tu bolo spomínané, že naopak ide to voči všetkým koncepčným materiálom, ktoré sú schválené, tak odoberie ešte z toho balíka ostatným ministrom, ktorí rozdávajú a budú sa rozdávať ešte smiešnejšie peniaze za smiešnejších podmienok, nehovoriac o tom, že tie výzvy budú, samozrejme, alebo to rozdávanie bude presne také ako doteraz, netransparentné, určí komisiu troch ľudí, ktorá rozhodne, komu tie, komu tie zdroje pôjdu. Ten rozsah tiež nie je obmedzený, môžu to byť VÚC-ky, môžu to byť obce, môžu to byť neziskové organizácie na základe toho, kto-aký vzťah bude mať k pánovi ministrovi. A aby som podporil to moje tvrdenie, tak poviem asi aktuálnu vec. Dneska bolo výjazdové zasadnutie vlády v Topoľčiankach a peniaze sa tam rozdeľovali podľa straníckeho trička. Koaliční šéfovia obcí dostali v priemere 24 390 eur na jednu obec a opozičné strany alebo predstavitelia opozičných strán dostali 5 285 eur na jednu obec. Je to v priemere. Dokopy tam bolo rozdaných viac ako 1,8 mil. eur. To znamená, že to je presný dôkaz, že vypíšeme výzvu, pardon, nevypíšeme výzvu, rozhodneme sa, komu koľko dáme, prídeme a nejakým rozhodnutím netransparentným to robíme. Samozrejme viacej budeme myslieť na tých svojich, ako na tých ostatných. Ja dúfam, že tí obyvatelia tej obce, ktorí dostali málo alebo výrazne menej a volili túto koalíciu, že si to uvedomia a že bude tam pri najbližších voľbách nejaká odozva. A tiež nerozumiem tomu, že úrad vlády, predseda vlády rozdeľuje naozaj ako Jánošík na výjazdových zasadnutiach a jeho podpredseda si robí vlastný balík. Tak tomu nerozumiem, lebo naozaj ten úrad vlády má všetky možnosti, aby tie peniaze rozdelil. Rovnako nerozumiem, prečo si úrad vlády ide rozdeľovať peniaze, ktoré na ten účel, ktorý podpredseda vlády chce tie peniaze rozdeľovať, môže rozdeľovať ministerstvo školstva, môže rozdeľovať MIRRI a môže rozdeľovať aj predseda vlády. Ako je naozaj neuveriteľné, že táto vládna koalícia tu robí konsolidáciu, ale predtým si ešte zvýšia platy všetci ministri. Je neuveriteľné, že táto vládna koalícia ide robiť konsolidáciu a oni utvoria nové ministerstvo, nový náklad v stovkách miliónov euro. A rovnako je neuveriteľné, že robia konsolidáciu a vytvárajú pre tých svojich ministrov, ktorí ešte nemajú nejaký budžet na rozdeľovanie svojim, aby to rozdelili. To naozaj vy si myslíte, že keď hovoríte o tej vašej konsolidácii, o zvyšovaní daní, že toto ľudia nevidia, že áno, vy to zaplatíte, ale my tým svojim vytvoríme priestor, aby si mohli s tým svojím budžetom bačovať, ako sa im zachce, od buka do buka. Ďakujem.